Henning Hyllested (EL), 2012-11-15:
Jamen det her er jo et ganske, ganske alvorligt problem, og vi har efterhånden brugt meget tid og mange kræfter på at diskutere det, og godt for det.
Da jeg trådte ind i det her Folketing for et års tid siden, var der ikke ret mange, der diskuterede cabotagekørsel, men det gør vi heldigvis i dag ved en på mange måder fælles indsats.
Det synes jeg er glædeligt, også fordi det er det store problem, som det er, og det tror jeg alle erkender.
Det er et helt erhverv, vognmandserhvervet, med en masse chaufførjob, som er under angreb, om jeg så må sige, og som er truet med, jeg vil næsten sige udslettelse.
I øjeblikket er der en vældig masse skænderier om den statistik, der ligger til grund for diskussionerne her.
Nogle vil jo gerne tone det her problem ned og siger: Det andrager 3-4 pct. af al godskørsel i Danmark, så hvad er problemet?
Vi kan se, at der er andre udlægninger af det.
Men jeg tror, der trods alt i branchen er en fornemmelse af, at det her er et stigende problem.
Vi ved også, at den statistik, der ligger, er mangelfuld.
Danmarks Statistik beror på Eurostat, som får indberetninger fra seks europæiske lande på det her felt.
Så det er ikke godt, og det er ikke fyldestgørende nok.
Jeg er ikke i tvivl om, at mange af de 7.000-8.000 job, som bl.a. 3F og DTL har gjort opmærksom på allerede er tabt, er tabt på det alter, der hedder cabotagekørsel.
Det er jo også sådan, at store danske vognmandsfirmaer jo flager ud og deltager i festen og sætter chauffører fra lavtlønslande til at køre national transport i Danmark.
I øvrigt er det fuldt lovligt, hvis man skal følge forordningen og ikke vil prøve at udfordre den.
Der er mange af dem, som åbenbart ikke har nogen problemer med de slavelignende tilstande, som man så tilbyder de der udenlandske chauffører.
Jeg glæder mig selvfølgelig over, at vi i den nye finanslov bygger videre på på de finanslovforhandlinger, der foregik sidste år, og afsætter yderligere 7,5 mio. kr. til en øget kontrol.
Jeg tror, vi er enige om, at det er en indsats, der virker, og den retter sig selvfølgelig mod de ulovligheder, der foregår, også på cabotageområdet.
Der er ingen tvivl om, at tungvognssektionen i den forbindelse gør et kæmpestort stykke arbejde.
Det synes jeg er glædeligt.
Det, der måske ikke er så glædeligt i forbindelse med den nye finanslov, er jo, at man ikke udfordrer EU, og det er i virkeligheden problemet.
Det er EU, der er problemet, det er EU's cabotageforordning, der er problemet, det er faktisk den lovlige cabotage, der er problemet, og den har jeg ikke oplevet at nogen, heller ikke i debatten i dag, ud over Enhedslisten og Dansk Folkeparti, rigtig var med på at udfordre.
Jeg har allerede i en stribe spørgsmål ligesom antydet, hvor man kunne udfordre EU, men det føler jeg ikke der er vilje til.
Det er klart, vi har jo de forenede EU-partier i dette Folketing, men den udfordring ønsker man åbenbart ikke.
Jeg vil gerne gøre opmærksom på, at det jo også betyder, at man på den måde accepterer løndumping, og at det faktisk foregår fuldt lovligt, fordi forordningen åbner op for den her løndumping.
Så det er forordningen, man skal rette sig imod, og jeg har tidligere sagt, at der jo opstår en gylden mulighed, når forordningen skal revideres.
Jeg er glad for alle de udmeldinger, der kommer.
Jeg tror faktisk, det er samtlige partier, der nu har meldt ud, at man ikke vil yderligere liberalisering, men skal vi have stoppet løndumping på det her område og skal vi have forsvaret hele vognmandserhvervet, er vi også nødt til at gøre noget ved den eksisterende forordning og ikke bare nøjes med at sige, at vi ikke vil have yderligere liberalisering, for så fortsætter problemet, hvis vi altså ikke får gjort noget ved selve forordningen, som den ligger allerede nu.
Til selve forslaget fra Dansk Folkeparti vil jeg sige, at vi som udgangspunkt støtter forslaget, og at vi har stor sympati for det.
Jeg vil dog sige, at vi ikke er enige i, at det skal være en karensperiode på 7 dage.
Vi mener faktisk, at det skal være muligt, når man ved hjælp af en international transport har kørt tre cabotagekørsler, at køre ud og hente en ny international transport og køre international transport ind og ud af landet, uden at det giver anledning til så at køre tre nye cabotagekørsler.
Det skal også være muligt at køre transit igennem landet med den trækker, som man har brugt til cabotagekørsel.
Men jeg går ud fra, at det er noget af det, vi måske kan klare af i udvalgsarbejdet om forslaget.
Som udgangspunkt støtter vi forslaget, som jeg sagde, og synes, det er en god anledning til endnu en gang at få diskuteret det her ganske, ganske alvorlige problem.